Matrikulant aan meisieskool neem eie lewe(Argieffoto) Die Wes-Kaapse departement van onderwys is geruk ná die dood van ’n matrikulant aan die Rhenish Girls’ High School in Stellenbosch. Dié 18-jarige leerder het Dinsdag glo haar eie lewe geneem. Bronagh Hammond, woordvoerder van die Wes-Kaapse departement van onderwys, sê die departement is “geskok en bedroef” om te hoor van die gr. 12-leerder wat haar eie lewe geneem het. “Die departement se senior amptenare het Dinsdag die skool besoek om ondersteuning te bied. Al die gr. 12-leerders van die skool gaan ook die nodige berading ontvang.” Kapt. FC van Wyk, woordvoerder van die polisie, het bevestig die omstandighede rondom die leerder se dood word ondersoek en ŉ geregtelike doodsondersoek is geopen. Die skool wou nie Woensdagoggend kommentaar lewer nie. Die departement doen ŉ beroep op alle ouers en lede van die gemeenskap wat weet van leerders wat sielkundige hulp benodig, om die departement se Safe Schools-kontaksentrum by 0800 45 46 47 te skakel.